Република Србија

ОПШТИНА МАЛО ЦРНИЋЕ

**ОПШТИНСКА УПРАВА МАЛО ЦРНИЋЕ**

**Комисија за јавне набавке**

Број: 404-266/2018-4

15.11.2018. године

МАЛО ЦРНИЋЕ

**ПРЕДМЕТ:** Указивање заинтересованог лица на неправилности везане за конкурсну документацију преговарачког поступка без објављивања позива за подношење понуда за ЈН бр. 25/2018 **„Радови на реконструкцији улица у насељу Кула и Смољинац општина Мало Црниће“,обликована по партијама.**

**ЗАИНТЕРЕСОВАНО ЛИЦЕ:**

„Обзиром да сте се позвали на члан 36. став 1. тачка 1. Закона о јавним набавкама, указујемо да преговарачки поступак јавне набавке без објављивања јавног позива нисте спровели у складу са законом јер је поступак обликован по партијама, а наведени члан ЗЈН јасно прецизира да се ова врста поступка може спровести без измене техничких спецификација у односу на претходно спроведени отворени поступак бр. ЈН 19/2018. Како је обликовање поступка по партијама измена техничке спецификације, то је спровођење поступка на овакав начин противно Закону и представља основ за подношење захтева за заштиту права“.

**Одговор:** Општинска управа Мало Црниће, као Наручилац јавне набавке бр. 25/2018 – ''Радови на реконструкцији улица у насељу Кула и Смољинац општина Мало Црниће'', у преговарачком поступку без објављивања позива за подношење понуда, није прекршила члан 36. став 1. тачка 1) Закона о јавним набавкама. Општинска управа није изменила првобитно одређен предмет јавне набавке, услове за учешће у поступку, техничке спецификације и критеријум за доделу уговора. Техничке спецификације за ову јавну набавку нису измењене. Техничке спецификације представљају техничке захтеве јавне набавке и прецизирање потреба наручиоца у конкретном случају. Кроз техничке спецификације Општинска управа је своје потребе квалификовала на начин који је објективан и одговара потребама наручиоца. Ови захтеви нису измењени и остали су исти за оба предметна пута. Оно што је промењено везано је за обликовање јавне набавке по партијама што је учињено у циљу обезбеђивања веће конкуренције и квалитетније понуде. Обликовање јавне набавке по партијама не мења техничке захтеве наручиоца.

**КОМИСИЈА ЗА ЈАВНЕ НАБАВКЕ**